b'\n_START_ARTICLE_\nFakulteta za varnostne vede v Ljubljani\n_START_SECTION_\nZgodovina\n_START_PARAGRAPH_\nZa za\xc4\x8detek delovanja fakultete \xc5\xa1tejemo leto 1973, ko so na Vi\xc5\xa1ji upravni \xc5\xa1oli v Ljubljani ustanovili Oddelek za izobra\xc5\xbeevanje s podro\xc4\x8dja notranjih zadev._NEWLINE_Z dopolnjevanjem vsebin \xc5\xa1tudijskega programa je rasla tudi ideja o samostojni \xc5\xa1oli. Leta 1981 je Ministrstvo za notranje zadeve ustanovilo Vi\xc5\xa1jo \xc5\xa1olo za notranje zadeve v Ljubljani. Isto leto je \xc5\xa1ola postala \xc4\x8dlanica Univerze v Ljubljani. Prenove in prilagoditve \xc5\xa1tudijskega programa v letih 1984, 1989, 1991 in 1995 so potekale v skladu s potrebami stroke in novimi zakoni na podro\xc4\x8dju visokega \xc5\xa1olstva. Tako je v letu 1995 za\xc4\x8dela \xc5\xa1ola izvajati triletni visoko\xc5\xa1olski strokovni program in postala pridru\xc5\xbeena \xc4\x8dlanica Univerze v Ljubljani._NEWLINE_Leta 1996 se je preimenovala v Visoko policijsko-varnostno \xc5\xa1olo. V letu 2000 je bil pripravljen \xc5\xa1tiriletni univerzitetni program, v letu 2002 pa prenovljen triletni visoko\xc5\xa1olski strokovni program, bili pa so pripravljeni tudi \xc5\xa1tirje programi specializacije. Leta 2003 se je preoblikovala v Fakulteto za policijsko-varnostne vede in postala polnopravna \xc4\x8dlanica Univerze v Mariboru._NEWLINE_V letu 2006 je fakulteta preoblikovala svoje izobra\xc5\xbeevalne programe v skladu z bolonjsko deklaracijo in prvi\xc4\x8d v zgodovini uporabnikom ponudila celotno paleto izobra\xc5\xbeevalnih programov na vseh stopnjah izobra\xc5\xbeevalnega procesa. Konec leta 2006 se je fakulteta preimenovala v Fakulteto za varnostne vede Univerze v Mariboru.'